МОТИВИ
към Наредба за условията и реда за изплащане на допълнително месечно възнаграждение на военнослужещите и цивилните служители от Министерството на отбраната, структурите на пряко подчинение на министъра на отбраната и Българската армия за владеене на чужди езици съгласно стандартизационно споразумение на НАТО STANAG 6001
 
В сега действащата Наредба № Н-6 от 20 април 2021г. не е определено дали допълнително месечно възнаграждение за владеене на официалните езици на НАТО (английски и/или френски език), което се изплаща на военнослужещите и цивилните служители от Министерството на отбраната, структурите на пряко подчинение на министъра на отбраната и Българската армия, е с постоянен или непостоянен характер. Това доведе до различно тълкуване и предявяване на претенции от страна на служители за включване на посоченото възнаграждение в базата за изчисляване на обезщетения при освобождаване от военна служба по смисъла на параграф 1, т. 19 от Допълнителните разпоредби (ДР) на ЗОВСРБ. 
Досегашният вариант на наредбата създаде предпоставки за неправилно разбиране на концепцията за „валидност“ (като се смесваше с концепцията за „актуалност“) на удостоверението за владеене на чужд език. Валидно е последното придобито и издадено удостоверение за владеене на английски и/или френски език съгласно НАТО STANAG 6001, което е без срок за страната. За командироване на военнослужещи и цивилни служители на длъжности в задгранични представителства на Р. България или в международни организации/инициативи на територията на страната и извън нея се изисква притежаване на удостоверение с определена актуалност, т. е. то да е издадено до 3 или 4 години към датата на кандидатстване за дадената длъжност. Изтичането на тази актуалност, свързана със заемане на определена длъжност, не означава, че дадено удостоверение трябва да се счита за невалидно и поради тази причина да се прекрати месечното финансово възнаграждение за притежаването му. 
С оглед намаляване отлива на специалисти от разузнавателни структури и формирования на Въоръжените сили, които добиват, обработват и анализират разузнавателна информация, се предлага допълнително финансово възнаграждение за военнослужещи, владеещи руски, румънски, турски, гръцки и сръбски език (сърбохърватски за стари сертификати). 
[bookmark: _GoBack]	Увеличава се допълнителното месечно възнаграждение за владеене на английски език съгласно НАТО STANAG 6001 за военнослужещите и цивилните служители, притежаващи удостоверение придобито през последните три години (считано от датата на изпитния протокол, посочена в удостоверението). Увеличението се предвижда само за владеещите английски език поради поетите ангажименти от Р България да комплектова длъжности в международни структури и формирования, както на територията на страната: като Център за изследване, изграждане и усъвършенстване на способности на НАТО за управление на кризи и реагиране при бедствия (CMDR COE), Щабен елемент за интегриране на силите на НАТО в Р България (NFIU-BGR), Национален мобилен модул по КИС на НАТО (DCM-F), бойната група за изпълнение на дейностите по усилена бдителност на Aлианса (Enhanced Vigilance Activities-eVA), предстоящото разкриване на дивизионно командване, така и за международни длъжности в мисиите и операциите на НАТО и ЕС извън страната. Планираното увеличение ще засегне и академичния състав от военнообразователната система, като ще подпомогне развитието на програми за обучение на военнослужещи и студенти в международен формат - цел, която Министерството на отбраната се стреми да постигне.
Наредбата ще позволи получаване на допълнително възнаграждение за владеене на чужди езици от всички служители, владеещи езика на необходимото ниво, независимо от структурата, в която са назначени. 


